Az előterjesztés 1. sz. melléklete
Budapest Főváros Önkormányzat Közgyűlésének 
…/2011. (……..) önkormányzati rendelete
a Fővárosi Önkormányzat Szervezeti és Működési Szabályzatáról szóló
55/2010. (XII. 9.) Főv. Kgy. rendelet módosításáról


Budapest Főváros Közgyűlése a Magyar Köztársaság Alkotmányáról szóló 1949. évi XX. törvény 44/A. § (2) bekezdésében meghatározott eredeti jogalkotói hatáskörében és a helyi önkormányzatokról szóló 1990. évi LXV. törvény 18. § (1) bekezdésében meghatározott feladatkörében eljárva a következőket rendeli el:


1. § 

A Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet 7. sz. mellékletének (A Közgyűlés által a Szervezeti és Működési Szabályzatban a főpolgármesterre átruházott hatáskörök jegyzéke) „I. Általános hatáskör” címe az alábbi új 5. ponttal egészül ki:
„5. A Fővárosi Önkormányzat által kötött szerződések vonatkozásában a szerződő fél Fővárosi Önkormányzat részéről – a Fővárosi Önkormányzat törvényes képviselőjeként – gyakorolja mindazon jogokat és teljesíti mindazon kötelezettségeket, mely szerződésből eredő jogok és kötelezettségek gyakorlása, illetve teljesítése (így különösen szerződéses nyilatkozatok, intézkedések, egyéb cselekmények megtétele) egyébként nem tartozik a Közgyűlés más szervének átruházott hatáskörébe, és nem ütközik a hatáskör-átruházás törvényi tilalmába.”


2. §

(1) E rendelet a kihirdetését követő napon lép hatályba.
(2) E rendelet a benne foglaltak végrehajtását követően, az (1) bekezdés szerinti hatálybalépést követő napon hatályát veszti. 

	Sárádi Kálmánné dr.
	Tarlós István

	főjegyző
	főpolgármester



INDOKOLÁS
Általános indokolás

A helyi önkormányzatokról szóló 1990. évi LXV. törvény (Ötv.) 9. § (3) bekezdése szerint: „A képviselő-testület egyes hatásköreit a polgármesterre, a bizottságaira, a részönkormányzat testületére, a kisebbségi önkormányzat testületére, törvényben meghatározottak szerint társulására ruházhatja. E hatáskör gyakorlásához utasítást adhat, e hatáskört visszavonhatja. Az átruházott hatáskör tovább nem ruházható ” Ezen jogszabályi felhatalmazás alapján a Fővárosi Közgyűlés egyes hatáskörök átruházásáról a Fővárosi Önkormányzat Szervezeti és Működési Szabályzatának módosításával rendelkezik.

Részletes indokolás
Az 1. §-hoz

Az SZMSZ 7. sz. mellékletének megfelelő módosításával a főpolgármester átruházott hatáskörébe kerülnek a kötelmi jogviszonyban a Fővárosi Önkormányzatot, mint szerződéskötő felet megillető azon jogosultságok és kötelezettségek gyakorlása (pl. valamely feltétel bekövetkezte esetén határidőre nyilatkozat kiadása, teljesítés igazolása, birtokba adás, stb.), amelyek jogszabályi keretek között hatáskörileg egyébként nem beazonosíthatók. A főpolgármester Ötv. 9. (1) bekezdés szerinti törvényes képviseleti jogosultságára is tekintettel indokolt ezen egyéb szerződéses jogosultságok és kötelezettségek gyakorlásának hatáskörét a főpolgármesterre átruházni.
A 2. §-hoz
A rendelet hatályba lépéséről és a jogtechnikailag szükséges deregulációról rendelkezik.

